লোকসভা নির্বাচনে গোবলয়ে ঝড় তুলে প্রধানমন্ত্রী হন নরেন্দ্র মোদী। সেই গোবলয়ের প্রাণ কেন্দ্রে থেকে স্বচ্ছতার প্রশ্নে মোদীকেই চ্যালেঞ্জ করলেন তৃণমূলনেত্রী মমতা বন্দ্যোপাধ্যায়।
নোট বাতিলের কেন্দ্রীয় সিদ্ধান্তের প্রতিবাদে মঙ্গলবার লখনউয়ের গোমতীনগরের সভায় মমতা বলেন, ‘‘মোদী’জি বিজেপি’র সাংসদ এবং বিধায়কদের ব্যাঙ্ক অ্যাকাউন্টের হিসাব চেয়েছেন। নিজের হিসাব দিয়েই তাঁর এই কাজ শুরু করা উচিত।’’ একইভাবে বিজেপি সভাপতি অমিত শাহকেও চ্যালেঞ্জ করেছেন তৃণমূলনেত্রী। প্রধানমন্ত্রীর উদ্দেশে মমতার তির্যক মন্তব্য, ‘‘আমরা সকলে চোর! আর আপনি একা বড় সাধু! আপনি ছুপা রুস্তম!’’
আগামী বছরের প্রথম দিকেই উত্তরপ্রদেশে বিধানসভা নির্বাচন। সেই সুযোগ কাজে লাগিয়ে এদিন মোদী-বিরোধী প্রচার সারলেন মমতা। নোট নিয়ে কেন্দ্রীয় সিদ্ধান্তের বিরুদ্ধে দেশের একাধিক জায়গায় কর্মসূচি নিয়েছেন তিনি। তারই অঙ্গ হিসাবে গোমতীনগরের সভায় তৃণমূলনেত্রী ফের নোট বদলের সিদ্ধান্ত প্রত্যাহারের দাবি করেন। তিনি বলেন, ‘‘আমি তাঁর জায়গায় (প্রধানমন্ত্রী) থাকলে এই সিদ্ধান্ত প্রত্যাহার করতাম।’’ মোদীর সরকারের নোট বদলের সিদ্ধান্তকে ‘জরুরি অবস্থা’ হিসাবে উল্লেখ করে তৃণমূলনেত্রী বলেছেন, ‘‘এটা বিরাট কেলেঙ্কারি।’’ 
সোমবার মোদী সরকারকে উত্খাতের ডাক দেন মমতা। উত্তরপ্রদেশের নির্বাচনে বিজেপি’র বিরুদ্ধে সমাজবাদী পার্টিকে (এসপি) সমর্থনের আহ্বান জানিয়ে তিনি বলেন, ‘‘মোদীজি, মহম্মদ বিন তুঘলক আর হিটলারকেও ছাপিয়ে গিয়েছেন। মানুষের সাংবিধানিক অধিকার হরণ করেছেন।’’ রাজ্য রাজনীতির কারণেই বিজেপি বিরোধী ‘মুখ’ হিসাবে তাঁকে উত্তরপ্রদেশে স্বাগত জানিয়েছে এসপি। মমতাকে স্বাগত জানাতে সোমবার রাতে বিমানবন্দরে হাজির ছিলেন এসপি নেতা তথা মুখ্যমন্ত্রী অখিলেশ যাদব। তিনি এদিন তৃণমূলের সভায় না থাকলেও পাঠিয়েছিলেন দলের সহ-সভাপতি তথা সাংসদ কিরণময় নন্দকে।  এছাড়াও সমাবেশে এসপি কর্মীদের হাজির ছিল চোখে পড়ার মতো।
মমতার সঙ্গে এদিনের সভায় ছিলেন তৃণমূলের সর্বভারতীয় সাধারণ সম্পাদক সুব্রত বক্সি, সহ-সভাপতি মুকুল রায়। এদিন সন্ধ্যায় বিহারে পৌঁছেছেন মমতা। রাতে মুকুলকে নিয়ে পটনায় একটি গুরুদ্বারে যান মমতা। আজ, বুধবার পটনায় সভা করার কথা তাঁর। নোট-যুদ্ধে লালুপ্রসাদের আরজেডি’কে পাশে পাওয়ার ব্যাপারে আশাবাদী তৃণমূল।